Lenni-Kalle Taipale Hemma Beastin konsertissa vuonna 2009.
**Lenni-Kalle Taipale** (s. 3. marraskuuta 1978 Espoo) on suomalainen jazzpianisti ja -säveltäjä. Hän on johtanut omaa trioaan vuodesta 1995 sekä soittanut monissa kokoonpanoissa. Lenni-Kalle Taipale on ollut mukana myös monissa televisiosarjoissa ja elokuvissa.

Lapsuus ja nuoruus
------------------

Taipale aloitti pianonsoiton kolmevuotiaana isoveljensä musiikkiharrastuksen innoittamana. Viisivuotiaana Taipale alkoi soittaa viulua, jota hän pääsi myös opiskelemaan Espoon musiikkiopistoon vuonna 1985. Hän oli omien sanojensa mukaan hyvin laiska harjoittelemaan. Vuonna 1987 hän siirtyi Mainingin kouluun ja pääsi musiikkiluokalle. Hän muun muassa lauloi koulun kuorossa ja sävelsi musiikkia luokkansa esittämään musikaaliin. Hän otti pianonsoiton sivuaineeksi EMOssa vuonna 1988 ja jätti viulun yhdeksännellä luokalla.

Vuonna 1994 Taipale osallistui Nilsiän musiikkileirille, jossa häntä opetti pianisti Jasse Varpama. Leirin vaikutuksesta sekä nähtyään yhdysvaltalaisen jazzpianistin Chick Corean esiintyvän alun perin klassista musiikkia opiskellut Taipale kiinnostui jazzmusiikista.

Samana vuonna Taipale pääsi opiskelemaan Tapiolan lukion musiikkilinjalle, jossa häntä opetti muun muassa Mape Lappalainen, ja vuonna 1995 hänet hyväksyttiin Oulunkylän Pop & Jazz konservatorioon muusikkolinjalle. Syksyllä 1995 Lappalainen pyysi Taipaletta kokoamaan yhtyeen Trio Töykeiden lämmittelijäksi. Näin syntynyt *Lenni-Kalle Taipale Trio* esiintyi ensimmäisen kerran 12. joulukuuta 1995 Jazz-Café Louhessa Espoon Kulttuurikeskuksessa. Taipaleen lisäksi yhtyeessä soitti rumpali Sami Järvinen sekä Taipaleen Nilsiän musiikkileirillä tapaama basisti Timo Tuppurainen. Kriitikko Jukka Hauru kehui yhtyettä Helsingin Sanomissa, mikä vauhditti trion urakehitystä. Trio keikkaili paljon seuraavana vuonna, muun muassa April Jazz-festivaaleilla Espoossa.

Lenni-Kalle Taipale Trio
------------------------

Lenni-Kalle Taipale Trio esiintymässä vuonna 2006.
Vuonna 1997 Lenni-Kalle Taipale Trio osallistui Pohjolan kyky -kilpailuun ja voitti kevyen musiikin sarjan suorana televisioidussa Suomen finaalissa 5. huhtikuuta 1997. Oslossa järjestetyssä loppukilpailussa 24. toukokuuta Taipaleen sävellyksiä esittänyt trio jäi kuitenkin toiseksi. Palkintona menestyksestä yhtyeestä tehtiin televisiodokumentti, joka esitettiin joulukuussa 1997.

Kesällä 1997 trio esiintyi myös Pori Jazz -festivaaleilla. Tuolloin Taipale valittiin Pori Jazzin Vuoden Taiteilijaksi. Samana vuonna hänelle myönnettiin Kilpailuviraston Kilpailija-palkinto ja hänet valittiin Postipankin Prime Teamiin vuosiksi 1997–1999. Syksyllä 1998 Espoon kaupunki myönsi hänelle Espoo-mitalin ja 20 000 markan arvoisen Espoon kaupungin taidepalkinnon.

Lenni-Kalle Taipale Trio julkaisi ensimmäisen albuminsa *Nothing to Hide* 27. marraskuuta 1998. Levyä myytiin ensimmäisenä suomalaisena jazzalbumina kultalevyyn vaadittavat 20 000 kappaletta. Se käväisi myös Suomen virallisen albumilistan sijalla 20. Nyttemmin albumia on myyty yli 30 000 kappaletta.

6. joulukuuta 1998 Lenni-Kalle Taipale Trio esiintyi tasavallan presidentin itsenäisyyspäivän vastaanotolla. Seuraavana vuonna yhtye kiinnitettiin housebändiksi Joonas Hytönen Show -keskusteluohjelmaan. Ohjelmassa yhtyeen kanssa soitti kitaristi Marzi Nyman, jonka Taipale tunsi jo lukioajaltaan. Toisen albuminsa *Hiutaleita* trio julkaisi 5. lokakuuta 1999. Albumilla lauloi Marika Krook, ja se kävi parhaimmillaan albumilistan sijalla 17.

Kesällä 1999 Timo Tuppurainen jätti yhtyeen, ja uudeksi basistiksi tuli Timo Tolonen. Uudistuneen trion ensimmäinen albumi *Reset* julkaistiin 15. lokakuuta 2001.

Keväällä 2002 trion miehitys vaihtui jälleen, kun rumpuihin siirtyi Toni Porthén ja bassoon Ape Anttila. Uuden kokoonpanon myötä vaihtui myös yhtyeen nimi: välillä se oli *Lenni-Kalle Taipale Group*, välillä *Lenni-Kalle Taipale Band*. Syksystä 2002 vuoteen 2003 Lenni-Kalle Taipale Group esiintyi Joonas Hytönen Show’ssa vahvistettuna kitaristi Varre Vartiaisella.

2000-luvulla Taipaleen yhtye on esiintynyt ulkomailla, muun muassa Meksikossa, Saksassa ja Ruotsissa. Trion neljäs albumi, Taipaleen tyttären mukaan nimetty *Lumia*, ilmestyi 12. lokakuuta 2005. Jälleen Lenni-Kalle Taipale Trion nimellä julkaistulla albumilla kuullaan lainakappale The Rasmukselta, ja solisteina levyllä vierailevat Johanna Iivanainen ja Pikku G.

Muut projektit
--------------

Taipale on ollut mukana Hemma Beast -yhtyeessä vuodesta 1997. Yhtyeessä soittavat hänen lisäkseen Tatu Ferchen, Marzi Nyman, Pekka Kuusisto, Timo Tuppurainen, Zarkus Poussa ja Sami Pitkämö. Toinen Taipaleen kevyempi kokoonpano on cover-kappaleita soittava SVY (Seppo Valjakan Ystävät), johon kuuluvat Taipale, Pitkämö, Ako Kiiski ja Harri Ala-Kojola.

Vuonna 1998 Taipale liittyi Espoo Big Bandiin. Hän oli ensimmäistä kertaa yhtyeen pianistina kiertueella Australiassa, Uudessa-Seelannissa ja Bangkokissa maaliskuussa 1998. Lisäksi hän on esiintynyt yhtyeen kanssa New Orleansissa, Yhdysvalloissa tammikuussa 2000, Havannassa, Kuubassa joulukuussa 2002 sekä Rio de Janeirossa ja Salvadorissa, Brasiliassa joulukuussa 2004.

Syksystä 2003 Taipale on soittanut Vesa-Matti Loirin yhtyeessä. Lisäksi hän on ollut mukana Loirin levyillä *Ystävän laulut* ja *Ystävän laulut II*.

Taipale on soittanut Sami Pitkämön Orkesterin kanssa televisiosarjoissa Tanssii tähtien kanssa sekä Nevada. Hän on myös esiintynyt useiden eri artistien, kuten Irinan, Jonnan, Marita Taavitsaisen ja Eino Grönin, albumeilla. Pianisti Iiro Rantalan kanssa Taipale on tehnyt yhteistyötä muun muassa Unicefin hyväksi järjestetyssä The battle of pianos -duokonsertissa syyskuussa 2006 sekä pianistina ja kapellimestarina Rantalan säveltämässä *Patukkaooppera*-musikaalissa, joka sai ensi-iltansa syyskuussa 2007.

24. toukokuuta 2007 Taipale esiintyi Helsingin kaupunginorkesterin solistina yhdessä Marzi Nymanin ja Satu Sopasen kanssa kevätkonsertissa "Jo joutui armas aika ja suvi suloinen". Saman vuoden kesäkuussa esitettiin Taipaleesta Yleisradion dokumenttisarjaan *Maan mainiot* tehty jakso "Lenni-Kalle Taipale – pianon ihmemies".

Vuonna 2010 Taipale soitti Sunrise Avenue -yhtyeessä.*lähde?*

Maaliskuusta 2012 alkaen Taipale juonsi Nelosella Faces-visailuohjelmaa. Taipale on esiintynyt myös Napakymppi-, SuomiLove-, The Voice of Finland-, Bumtsibum- sekä Elämäni biisi -ohjelmissa. Vuonna 2022 Taipale selviytyi Masked Singer Suomi -kilpailun voittajaksi.

Yksityiselämä
-------------

Taipale oli naimisissa suomalaisen mallin, Maria Taipaleen (o.s. Valonen) kanssa. Pariskunta vihittiin huhtikuussa 2001. Huhtikuussa 2018 heidän uutisoitiin jättäneen avioerohakemuksen Vantaan käräjäoikeuteen. Heillä on kaksi tytärtä ja yksi poika.

Taipale sai kumppaninsa Annan kanssa lapsen heinäkuussa 2022.

Muusikonuransa ohella Taipale pelaa salibandyä. Kesästä 2002 hän on pelannut kakkosdivisioonassa FB Falconsin joukkueessa.

Tunnustuksia
------------

Vuonna 2016 Taipaleelle myönnettiin 10 000 euron suuruinen Vantaan kulttuuripalkinto.

Valikoitu diskografia
---------------------

* *Nothing to Hide*  (Naxos Jazz, 27. marraskuuta 1998)
* *Hiutaleita*  (Fg-Naxos, 5. lokakuuta 1999)
* *Reset*  (Long Play Records, 15. lokakuuta 2001)
* *Lumia*  (Warner Music Finland, 12. lokakuuta 2005)

Lähteet
-------

1. 1 2 3 4 5 6 7 8 9 10  Lenni-Kalle Taipale: Lenni-Kalle Taipale  15.11.2003. Lenni-Kalle Taipale.  Arkistoitu 24.09.2013. Viitattu 30.10.2020.
2. ↑  Petri Silas: Lenni-Kalle Taipale  2003. Suomalaisen musiikin tiedotuskeskus. Viitattu 25.5.2008. (englanniksi)
3. 1 2 3  Trio Lenni-Kalle Taipale.  Arkistoitu 24.09.2013. Viitattu 30.10.2020.
4. 1 2  Uutisarkisto 1998–2002  28.4.1999. Suomijazz.com.  Arkistoitu 2.5.2007. Viitattu 25.5.2008.
5. ↑  Lenni-Kalle Taipale Lenni-Kalle Taipale.  Arkistoitu 24.09.2013. Viitattu 30.10.2020. (englanniksi)
6. 1 2 3 4 5 6 7  Levyt Lenni-Kalle Taipale.  Arkistoitu 24.09.2013. Viitattu 30.10.2020.
7. ↑  Lenni-Kalle Taipale Trio: Nothing To Hide Musiikkituottajat ry.
8. ↑  Lenni-Kalle Taipale Trio & Marika Krook: Hiutaleita Musiikkituottajat ry.
9. ↑  Tärkeitä esiintymisiä Lenni-Kalle Taipale.  Arkistoitu 24.09.2013. Viitattu 30.10.2020.
10. ↑  Timo Repo: Lenni-Kalle lumoutui Toyotan RAV4-maasturista: "Tää on mun näköinen auto!"  *Toyota Plus*, 2005, nro 4, s. 24–25.  Toyota. Artikkelin verkkoversio (PDF). Viitattu 25.5.2008.  (Arkistoitu – Internet Archive)
11. ↑  Jukka Piiroinen: Lenni-Kalle Taipale Trio: Lumia  30.11.2005. Suomijazz.com.  Arkistoitu 5.3.2008. Viitattu 25.5.2008.
12. 1 2 3 4  Lenni-Kalle Taipale: Projektit Lenni-Kalle Taipale.  Arkistoitu 24.09.2013. Viitattu 30.10.2020.
13. ↑  Orkesteri MTV3. Viitattu 25.5.2008.
14. ↑  Iiro Rantala ja Lenni-Kalle Taipale, Pianomiesten taistelu 30.9.2006  19.9.2006. Espoon Matkailu Oy. Viitattu 25.5.2008.
15. ↑  Musikaali Patukkaooppera Tampereen Työväen Teatteri.  Arkistoitu 27.9.2007. Viitattu 25.5.2008.
16. ↑  Helsingin kaupunginorkesterin kevätkonsertti 24.5.2007  13.2.2007. Teknillinen korkeakoulu. Viitattu 8.8.2007. [vanhentunut linkki]
17. ↑  Lähetysajat ja ohjelmatiedot 2007 Yleisradio. Viitattu 25.5.2008.
18. ↑  Lenni-Kalle Taipale mukana Napakympissä: "Tämä kuului pienenä suosikkiohjelmiin" *www.iltalehti.fi*. Viitattu 18.7.2022.
19. ↑  Tämä kuva 1-vuotiaasta Lenni-Kalle Taipaleesta oli aavistus tulevasta – harvinainen kyky paljastui pikkulapsena *Anna.fi*.  23.9.2021. Viitattu 18.7.2022.
20. ↑  Kun pianisti Lenni-Kalle Taipaletta stressaa, hän hokee yhtä lausetta: "Otetaan yksi biisi kerrallaan" *www.terve.fi*.  17.8.2021. Viitattu 18.7.2022.
21. 1 2 3  Sokkiero 17 vuoden jälkeen: Lenni-Kalle ja Maria Taipaleen rakkaustarina oli kuin sadusta - muistatko romanttisen juhannuskosinnan? *Iltalehti*.  7.4.2018. Viitattu 27.3.2019.
22. ↑  Romero, Rebeca: Tässä hän on! Vuoden 2022 Masked Singer Suomi -voittaja: "Aika siistiä olla välillä myös keulakuva"  19.11.2022. MTV. Viitattu 26.1.2023.
23. ↑  Lenni-Kalle ja Maria vihittiin  30.4.2001. Ilta-Sanomat. Viitattu 25.5.2008.
24. ↑
25. ↑  Lohkojaot 2008–09  23.5.2008. Salibandyliitto ry.  Arkistoitu 26.5.2008. Viitattu 25.5.2008.
26. ↑  Miehet I – Pelaajakortti – Lenni-Kalle Taipale – Bonus FB Falcons.  Arkistoitu 13.2.2005. Viitattu 25.5.2008.
27. ↑  Vantaa palkitsi Lenni-Kalle Taipaleen – 10 000 euron kulttuuripalkinto *Vantaan Sanomat*.  14.11.2016. Viitattu 9.12.2016.
28. ↑  Suomalaisten jazzlevyjen luettelo Suomijazz.com.  Arkistoitu 27.9.2007. Viitattu 25.5.2008.

Aiheesta muualla
----------------

* Lenni-Kalle Taipaleen kotisivut
* Lenni-Kalle Taipale Trio Myspacessa (suomeksi)
* Ylen Elävä arkisto: Lenni-Kalle Taipale – Nothing to Hide
* Ylen Elävä arkisto: Lenni-Kallen läpimurto Porissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |

 |